**Általános segédlet a Múzeumpedagógiai Nívódíjra való nevezéshez**

1. **Figyelmesen olvassa át a nevezési felhívást!**
2. **Jelölje be a naptárába a jelentkezés végső dátumát, nehogy lemaradjon a benyújtási határidőről!**
3. **Gondolja át alaposan, mely múzeumpedagógia programjai felelnek meg a felhívás kritériumainak, közülük melyik az, amelyik a legesélyesebb lehet a díjra!**
4. **Milyen az ideális nevezésre kerülő program?**
	1. Olyan magas színvonalú múzeumedagógiai kezdeményezéseket várunk, amelyeknek jól kidolgozott koncepciója, tartalma van.
	2. A program legyen ötletes, kreatív, játékos.
	3. Előnyben részesítjük az újszerű kezdeményezéseket – az innováció vonatkozhat akár a koncepcióra, akár a megvalósítás eszközeire.
	4. Fontos kritérium, hogy más múzeumok számára is könnyen adaptálható-e a kezdeményezés.
	5. A program címe találó, kifejező és érthető legyen.
5. **Mit veszünk még figyelembe a bírálat során?**
	1. Összhangban van-e a tartalom a megvalósítás módjával?
	2. Jól meghatározott-e a program célcsoportja, célközönsége, illetve a megfelelő eszközökkel történt-e a megszólításuk?
	3. Iskolásoknak szóló kezdeményezés esetén kapcsolódik-e a program valamilyen tananyaghoz, illetve kiegészíti-e azt?
	4. A kapcsolódó foglalkoztató anyagok ötletesek, tartalmasak, esztétikusak-e?
	5. Vannak-e eredményei a kezdeményezésnek?
	6. Megvalósítható-e reálisan az alkalmazott múzeumpedagógiai módszertan?
	7. Hasznosul-e a múzeum gyűjteménye, az adott kiállítása a kezdeményezés megvalósítása során?
	8. Indokolt és célszerű-e a program működtetése az adott intézményben?
	9. Várható-e a kezdeményezésnek valamilyen pozitív hatása a saját vagy más múzeumok ismeretátadási tevékenységére?
	10. Amennyiben kiadvány kapcsolódik a programhoz, annak tartalma, elérhetősége.
6. **Hogyan állítsa össze a jelentkezési dokumentumokat?**
	1. Figyelmesen töltse ki az adatlapot, végül olvassa át, és javítsa az esetleges elírásokat (fordítson különösen gondot mind az elektronikus, mint a személyes elérhetőségek pontos megadására). Ahol a karakterszám meg van határozva, ne haladja meg a maximális értéket.
	2. A bemutatásnál (az adatlapon a 2. pontban 1.000 karakterben és a mellékletként beadandó max. 10.000 karakteres leírásban) lényegretörően és jól érthetően fogalmazza meg a kezdeményezés tartalmát. Ne felejse ki belőle a legfontosabb elemeket, a szemléltető példákat. ***Kérjük, vegye figyelembe, hogy az összefoglalót olyan szakemberek olvassák majd, akik először hallanak a kezdeményezésről, és meg kell győzni őket annak kiválóságáról!***
	3. Válassza ki a programról készült 10 legjobb fotót, és ne felejse el őket mellékelni (fotók megosztott Google Drive mappája).
	4. Az adatlapot, a kísérő levelet és a videót (egy adathordozón) amellett, hogy e-mailben elküldi, ne felejsd el postázni is számunkra.
7. **Jó tanácsok a kisfilm készítéséhez**
	1. Nem mindenkinek áll rendelkezésére videókamera, ebben az esetben használható egy jobb minőségű telefon is.
	2. Előfordulhat, hogy nem készültek videóanyagok a foglalkozás megtartása alatt. Ebben az esetben azt javasoljuk, hogy a múzeumpedagógus foglalja össze 5-8 percben kamera előtt a program lényegét, és a program során készült fotókat is lehet vágóképnek használni.
	3. Tanácsos főcímet készíteni a videó elejére és végére, amelyek tartalmazzák a program címét és a benne résztvevők nevét, illetve a megvalósítás helyszínét – magának a múzeumnak a nevét.
	4. Feldobhatják a videót a zenével színesített bejátszások. Ezek lehetnek kezdeményezés során készített felvételekből összeállított hangulatképek, vagy néhány fotó bemutatása zene közben.
	5. A videóból derüljön ki a program lényege – tartalom, célok, tapasztalatok, esetleges folytatás.
	6. Előny a videó kreatív megvalósítása, de ez természetesen nem helyettesíti magát a kezdeményezés tartalmát.